b'\n_START_ARTICLE_\nArv\xc4\xabds Pel\xc5\xa1e\n_START_SECTION_\nBiografija\n_START_PARAGRAPH_\nNuo 1915 m. Bol\xc5\xa1evik\xc5\xb3 partijos narys. 1916 m. \xc5\xa0veicarijoje buvo susitik\xc4\x99s su Leninu._NEWLINE_1917 m. Vasario ir Spalio revoliucij\xc5\xb3 dalyvis, Petrogrado Tarybos narys. 1918 m. buvo Maskvos \xc4\x8cK darbuotojas._NEWLINE__NEWLINE_1918 m. buvo pasi\xc5\xb3stas \xc4\xaf Latvij\xc4\x85 vystyti Taryb\xc5\xb3 vald\xc5\xbei\xc4\x85. Kur\xc4\xaf laik\xc4\x85 dirbo Taryb\xc5\xb3 Latvijos Statybos liaudies komisariate. \xc5\xbdlugus Taryb\xc5\xb3 Latvijai 1919 m. gr\xc4\xaf\xc5\xbeo \xc4\xaf Rusij\xc4\x85._NEWLINE_1919\xe2\x80\x931929 m. Raudonosios armijos politinis darbuotojas._NEWLINE_1929 m. \xc4\x97m\xc4\x97 mokytis Maskvos Raudonosios profes\xc5\xabros institute (Maskva), kur\xc4\xaf baig\xc4\x97 1931 m. 1931\xe2\x80\x931933 m. buvo Raudonosios profes\xc5\xabros instituto aspirantas. Besimokydamas institute 1929\xe2\x80\x931932 m. d\xc4\x97st\xc4\x97 partijos istorij\xc4\x85 Centrin\xc4\x97je NKVD mokykloje._NEWLINE_1933\xe2\x80\x931937 m. buvo Kazachijos TSR Magad\xc5\xbeano, v\xc4\x97liau \xe2\x80\x93 Juodojo Irty\xc5\xa1iaus (\xd0\xa7\xd0\xb5\xd1\x80\xd0\xbd\xd0\xbe\xd0\xb8\xd1\x80\xd1\x82\xd1\x8b\xd1\x88\xd1\x81\xd0\xba\xd0\xb8\xd0\xb9) tarybini\xc5\xb3 \xc5\xabki\xc5\xb3 politini\xc5\xb3 skyri\xc5\xb3 vir\xc5\xa1ininkas, po to \xe2\x80\x93 TSRS Tarybini\xc5\xb3 \xc5\xabki\xc5\xb3 liaudies komisariato sektoriaus vir\xc5\xa1ininko pavaduotojas._NEWLINE_1937\xe2\x80\x931940 m. \xe2\x80\x93 Maskvos pedagoginio instituto istorijos d\xc4\x97stytojas._NEWLINE_1941 m. kovo m\xc4\x97n. \xe2\x80\x93 1959 m. Latvijos KP CK sekretorius propagandai ir agitacijai. 1959 m. lapkri\xc4\x8dio 25 d. \xe2\x80\x93 1966 m. baland\xc5\xbeio 15 d. Latvijos KP CK I-asis sekretorius. 1963\xe2\x80\x931967 m. vadovavo komisijai, tyrusiai Sergejaus Kirovo nu\xc5\xbeudym\xc4\x85 (\xe2\x80\x9ePel\xc5\xa1\xc4\x97s komisija\xe2\x80\x9c). Nuo 1966 m. iki mirties \xe2\x80\x93 Partin\xc4\x97s kontrol\xc4\x97s komiteto prie TSKP CK pirmininkas. Nuo 1966 m. baland\xc5\xbeio 8 d. iki mirties \xe2\x80\x93 TSKP CK Politinio biuro narys._NEWLINE_Aktyviai skatino Latvijos industrializacij\xc4\x85. Dukart Socialistinio darbo didvyris (1969 ir 1979 m.), 6 Lenino ordinai, Spalio revoliucijos ordinas. Buvo ypa\xc4\x8d nepopuliarus tarp Latvijos gyventoj\xc5\xb3 d\xc4\x97l \xc5\xa1alies sovietizacijos ir rusifikacijos._NEWLINE_Buvo ved\xc4\x99s Michailo Suslovo \xc5\xbemonos seser\xc4\xaf. Mir\xc4\x97 nuo plau\xc4\x8di\xc5\xb3 v\xc4\x97\xc5\xbeio. Urna su palaikais palaidota Kremliaus sienoje Maskvoje. Jo vardu buvo pavadintas Rygos politechnikos institutas (iki 1988 m.).'